مسيرة القاهره ضد الخونتا العسكريه

مسيرة القاهره ضد الخونتا العسكريه او " موقعة العباسيه " هى مسيره مسالمه قادتها حركة شباب 6 ابريل فى القاهره فى 23 يوليه 2011 انتهت بالاعتداء على المشاركين بالطوب و السيوف و السكاكين و قنابل المولوتوف. شارك فى المسيره حوالى 10.000 مصرى و مصريه و ابتدت المسيره من ميدان التحرير و راحت على شارع رمسيس للوصول لمقر وزارة الدفاع و وقفت حركة المرور. الخونتا الحاكمه بعد مسكها الحكم فى 11 فبراير 2011 كانت وعدت بان هيكون فيه انتخابات فى ظرف 6 شهور. المعارضين للوضع الحالى فى مصر بيطالبو بتغييرات فى نظام الحكم و الدستور و البرلمان و بتسليم الخونتا الحكم لحكومه مدنيه.

انتهت المسيره بطريقه عنيفه بعد المغربيه بعد ماقامت معركه بالسلاح الابيض بين الماشيين فى المسيره و مؤيدين لحكم الخونتا العسكريه. اتصاب فى العراك 309 شخص حسب التقارير ، و طلع للسما دخان النار قدام جامع النور فى العباسيه بسبب حرق عجل العربيات.

المصادمات حصلت كمان فى كذا مكان فى القاهره بين المعتصمين فى ميدان التحرير و شارع طلعت حرب و مهاجمين ما اتحددتش هويتهم و اتكسرت فاترينات محلات فى شارع طلعت حرب.

المشاركين فى المسيره ضد الخونتا العسكريه الحاكمه فى مصر قالو ان الهجمات اللى اتشنت عليهم كانت بتيجى من مبانى فى محيط جامع النور و ان المهاجمين حاصروهم من كل الجهات.

شهود عيان قالو ان ان المشاركين فى المسيره اتعرضو كمان لضرب بالطوب و قزايز مولوتوف اترمت عليهم من اسطحة العمارات.

محمد عادل المتحدث الاعلامى لحركة 6 ابريل قال للعربيه.نت انهم كانو ناويين يمشو بالمسيره لمقر المجلس العسكرى و بعدين يرجعو لميدان التحرير لكن و هما ماشيين خرجت عليهم جماعات مسلحه عند مدخل ميدان العباسيه جنب جامع النور و رمو عليهم طوب و قزايز مولوتوف ، و خرجو عليهم بالسيوف و السكاكين. وشكك فى ان يكونونو المهاجمين دول كانو مجرد مؤيدين للخونتا حيث انهم كانو منظمين و مستنينهم و عارفين خط سيرهم. و أكد محمد عادل انهم لغاية دلوقتى مش عارفين ان كان المهاجمين بلطجيه و لا عساكر متنكرين علماً بان الاعتداءات حصلت تحت عيون الشرطه العسكريه و البوليس.

قوات الجيش قفلت ميدان العباسيه بالأسلاك الشايكه و حطت دبابات و قوات من الشرطه العسكريه حواليه لمنع دخول مسيره سلميه للميدان و قفل الشوارع اللى بتوصل للميدان.

محمد عادل المتحدث باسم حركة شباب 6 ابريل أعلن الحركه بتستعد لتقديم بلاغين للنيابه العسكريه والنايب العام ، واحد ضد المجلس العسكرى بتهمة التحريض على الوقيعه مابين الشعب و الجيش على خلفية البيان نمره (69) ، و التانى ضد اللوا حسن الروينى قائد المنطقه المركزيه وعضو المجلس العسكرى للتحريض ضد الحركة من غير أى دليل مادى.

18 حزب وحركه سياسيه ادانو اللى حصل ، و اصدرو بيان من ضمن اللى مضو عليه ائتلاف شباب الثورة ، و الحزب المصرى الاجتماعى الديمقراطى ، و احزاب التجمع و الكرامة و التحالف الشعبى و التيار المصرى و الوعى الحر و ائتلاف شباب اللوتس ، وطالب بيانهم من المجلس العسكرى وحكومة عصام شرف بتحمل كل المسئوليه بخصوص اللى بيحصل من اعتداءات وجرايم وصفوها بانها " لن يغفرها التاريخ ".

الكاتب سعيد شعيب علق على الوقعه فى اليوم السابع فى 24 يوليه 2011 بان من الخطايا اللى ممكن يرتكبها المجلس العسكرى الحاكم انه يدخل كطرف فى الصراع السياسى ضد تيارات سياسيه لصالح تيارات تانيه. حيث ان الهجمه اللى اتشنت ضد حركة 6 ابريل حاجه فى منتهى الخطوره ، حدها الأقصى ، لو اتساء الظن ، هو انه يتم ضرب القوى الليبراليه لصالح قوى دينيه حريصه على ارضاء المجلس العسكرى.

لينكات برانيه و مصادر 
 المجلس العسكرى  مش الأقوى فى مصر...
 "6 ابريل" تتقدم ببلاغين ضد المجلس العسكرى والروينى ...
 سقوط 150 مصاباً فى اشتباكات بالأسلحة البيضاء فى العاصمة المصرية ...
 بالصور تفاصيل موقعة العباسية، متظاهرو التحرير يخرجون فى مسيرة سلمية للمجلس العسكرى، ومجهولون يتصدون لهم بالسيوف والملوتوف ...
 
 mass rally to demand an immediate end to military rule in the country ... 

ثورة مصر 2011